བཟོ་བཅོས་ཁྲིམས་འཆར་དེ་ལ་རྒྱབ་སྐྱོར་གནང་མཁན་སྤྱི་འཐུས་ཁག་ཅིག་གིས།ཆོལ་ཁ་དང་གཞུང་འབྲེལ་མ་ཡིན་པའི་ཚོགས་པ་ཁག་མེད་པ་བཟོས་པ་དེས་ཁོ་ཚོའི་དམངས་གཙོའི་ཐོབ་ཐང་འཕྲོག་གི་ཡོད་པར་ངོས་འཛིན་ཞུ་ཡི་མེད་པ་དང་།དེའི་རྒྱུ་མཚན་ནི་དོན་ཚན་༢༤པའི་ནང་གསེས་གཞན་ཞིག་གི་ནང་།གང་ཟག་སོ་སོས་བགྲོ་གླེང་གོ་སྒྲིག་དང་དེའི་ནང་མཉམ་ཞུགས་སོགས་བྱེད་ཆོག་པའི་ཐོབ་ཐང་ཆ་ཚང་ཡོད་པ་མ་ཟད།གང་ཟག་སོ་སོས་འོས་མི་འདོན་ཆོག་གི་ཡོད་པ་དང་།བྱེད་མི་ཆོག་པ་ནི་འོས་གཞི་འདོན་པ་དང་རྒྱབ་གཉེར་བྱས་ཏེ་མི་འདི་ལ་འོས་བླུགས་དགོས་རེད།མི་འདི་ཡིན་ཟེར་བ་སོགས་བྱེད་མི་ཆོག་པ་ཡིན་སྐོར་དང་།དེ་བཞིན།ཆོལ་ཁ་དང་གཞུང་འབྲེལ་མ་ཡིན་པའི་ཚོགས་པ་སྐྱིད་སྡུག་ཁག་གིས་སྲིད་སྐྱོང་དང་།སྤྱི་འཐུས་ཀྱི་འོས་གཞི་འདོན་པ་དང་།རྒྱབ་གཉེར་གསལ་བསྒྲགས་རིགས་བྱེད་མི་ཆོག་པར་བཟོ་དགོས་དོན་ནི།ཕྱི་ལོ་༢༠༡༦ལོའི་སྲིད་སྤྱི་གཉིས་ཀྱི་འོས་བསྡུའི་ཉམས་མྱོང་གཞིར་བཞག་ཐོག་བོད་མི་ནང་ཁུལ་གཅིག་སྒྲིལ་ཡོང་ཆེད་ཡིན་སྐོར་སོགས་གསུངས་སོང་།ཡང་བཙན་བྱོལ་བོད་མིའི་འོས་བསྡུའི་སྒྲིག་གཞི་དོན་ཚན་༦༧པའི་ནང་གསེས་༤པ་བཟོ་བཅོས་ནང་།དབུས་འོས་བསྡུ་ལས་ཁང་ནས་སྔོན་འགྲོའི་འོས་གཞིར་སྒྲིག་གསལ་འོས་ཆོས་ཚང་ཡོད་མེད་དང་།དཔྱ་དངུལ་འབུལ་ཆད་ཡོད་མེད་བརྟག་ཞིབ་རྩད་གཅོད།དགོངས་ཞུའི་རིགས་བཅས་གྲུབ་རྗེས་སྲིད་སྐྱོང་གི་དངོས་གཞིའི་འོས་གཞི་གཉིས་ལས་མ་ཉུང་བ་གསལ་བསྒྲགས་བྱེད་དགོས།གལ་སྲིད་འོས་གཞི་གཅིག་ལས་མེད་པ་དང་།དེ་ལ་སྔོན་འགྲོའི་འོས་ཤོག་ཁྱོན་འབོར་གྱི་བརྒྱ་ཆ་༥༡ལས་མི་ཉུང་བའི་རྒྱབ་སྐྱོར་ཐོབ་ཡོད་ཚེ་ཁ་གཏད་མེད་པའི་སྲིད་སྐྱོང་ལ་འདེམས་ཐོན་བྱུང་བར་ངོས་འཛིན་གསལ་བསྒྲགས་བྱ་རྒྱུ།མེད་ཚེ་སྔོན་འགྲོའི་འོས་བསྡུའི་ལས་རིམ་བསྐྱར་དུ་བྱེད་དགོས།འོན་ཀྱང་།སྔོན་འགྲོའི་སྐབས་འོས་མི་གཅིག་ལ་འོས་ཤོག་ཁྱོན་འབོར་གྱི་བརྒྱ་ཆ་༦༠ཡན་ཐོབ་ཡོད་ཚེ་དངོས་གཞིའི་ལས་རིམ་འགྲོ་མི་དགོས་པར་སྲིད་སྐྱོང་ལ་འདེམས་ཐོན་བྱུང་བར་ངོས་འཛིན་གསལ་བསྒྲགས་བྱ་རྒྱུ།ཞེས་པ་མང་མོས་གཏན་འབེབ་གནང་སོང་།